Άμφισσα - Βικιπαίδεια

# Άμφισσα

### Από τη Βικιπαίδεια, την ελεύθερη εγκυκλοπαίδεια

H Άμφισσα είναι πρωτεύουσα του νομού Φωκίδας με πληθυσμό 6.946 κατοίκους (απογραφή 2001).

Το επίνειό της είναι η Ιτέα, η οποία απέχει 13 χιλιόμετρα. Πολλοί κάτοικοί της ασχολούνται με την καλλιέργεια της ελιάς, αφού υπάρχει στην περιοχή τεράστια έκταση με ελιές, η οποία ονομάζεται "Ελαιώνας της Άμφισσας" και η οποία προστατεύεται ως μέρος του Δελφικού Τοπίου.

## [Επεξεργασία] Ιστορία

Η περιοχή της Άμφισσας (Σάλωνα τότε) είχε τη μέγιστη συνεισφορά στην Επανάσταση του 1821 με την ανάδειξη αγωνιστών όπως οι Σαλώνων Ησαΐας, Διάκος, Ανδρούτσος, Πανουργιάς, Δυοβουνιώτης, Τράκας, Γκούρας, Μητρόπουλος, κλπ. Η επέτειος της κατάληψης του κάστρου της πόλης από τους Έλληνες (10 Απριλίου 1821) εορτάζεται με κάθε επισημότητα κάθε χρόνο από τους κατοίκους της πόλης. Στα χρόνια της κατοχής από τους Ιταλούς και Γερμανούς κατά τον Β' Παγκόσμιο Πόλεμο, η πόλη και η γύρω περιοχή δοκιμάστηκε άσχημα και υπήρξαν καταστροφές (κάψιμο χωριών, εκτελέσεις) σε γειτονικά χωριά (Αγία Ευθυμία, Βουνιχώρα, Σεγδίτσα, κλπ.). Από την άλλη, στα γύρω βουνά έδρασε οργανωμένο αντάρτικο, το οποίο είχε και νικηφόρες μάχες εναντίον των κατακτητών (Ρυκά, Καρούτες). Η πόλη, επίσης, δοκιμάστηκε και στον Εμφύλιο πόλεμο με πολλές απώλειες για τους κατοίκους της.

## [Επεξεργασία] Πολιτισμός

Η πόλη έχει πολλά κληροδοτήματα από ευεργέτες που άφησαν την περιουσία τους για διαφόρους κοινοφελείς σκοπούς (Μαρκίδης, Γιαγτζής, Σταλλός, Μαχαιράς, κλπ.). Κατά τις Απόκριες πραγματοποιούνται στην πόλη λαϊκά δρώμενα, τα οποία σχετίζονται με θρύλους των βυρσοδεψών. Στην πόλη λειτουργούν ωδείο, χορωδία, εικαστικό εργαστήρι, παιδική βιβλιοθήκη και δημοτική φιλαρμονική με μεγάλη παράδοση. Επίσης, υπάρχει Ενιαίο Λύκειο, Τ.Ε.Ε., Ι.Ε.Κ., τμήμα - παράρτημα του ΤΕΙ Λαμίας με αντικείμενο τις ξενοδοχειακές επιχειρήσεις.

## [Επεξεργασία] Αξιοθέατα

Αξιοθέατα της πόλης αποτελούν το Κάστρο της Ωριάς, ο Βυζαντινός Ναός του Σωτήρος, η παλιά συνοικεία των βυρσοδεψών Χάρμενα, ο μητροπολιτικός ναός της Ευαγγελίστριας με τις περίφημες τοιχογραφίες του Παπαλουκά, το Αρχαιολογικό Μουσείο Άμφισσας, το Λαογραφικό Μουσείο Άμφισσας, η Δημοτική Βιβλιοθήκη με σπάνια βιβλία.

Ανακτήθηκε από "http://el.wikipedia.org../../../%CE%AC/%CE%BC/%CF%86/%CE%86%CE%BC%CF%86%CE%B9%CF%83%CF%83%CE%B1.html"

Κατηγορίες: Πόλεις της Ελλάδας | Νομός Φωκίδας

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- English
- Polski